nUUSBRIEF: OKTOBER 2013
Beste vriend van Crown, lees asseblief ons nuusbrief vir Oktober 2013!
Dit is Oktober, die laaste kwartaal van 2013, die jaar het behoorlik verbygevlieg!
Ontwikkeling op tegnologiese gebied was verbysterend en maak alles baie makliker en vinniger. Die wêreld het al hoe kleiner geword, ons kan behoorlik met die druk van `n knoppie kontak maak met iemand feitlik op enige plek op aarde. As ons kyk en luister na wat in die wêreld en in ons eie land aangaan op ekonomiese en maatskaplike gebied, kan ons soms net die kop skud. By die petrolpomp en by die supermark se kasregister wil die rand ook nie meer so ver rek nie. Emosies wissel soms tussen hoop en wanhoop en wil die negatiewe soms die oorhand kry...
Maar dankie dat ons te midde van al die onsekerhede een seker wete het:
God is steeds in beheer, Hy is die Voorsiener en sal ons nooit uit Sy hand laat nie.
Psalm 121 gee ons die versekering dat die Here wat hemel en aarde gemaak het en altyd teenwoordig is, Hy sorg vir ons.
By Crown het ons sover `n baie vol en geseënde jaar met vele hoogtepunte gehad! Ons het hierdie jaar weereens die voorreg gehad om gemeentes van alle denominasies regoor Suid-Afrika te bedien en te voorsien van kleingroepstudie materiaal oor rentmeesterskap en hoe om geld op God se manier te hanteer. Vele getuienisse word ontvang van mense wat nuwe hoop vir hulle finansies kry terwyl hulle God se beginsels oor rentmeesterskap leer ken en toepas.
Met die 10 weke Bybelse Finansiële Kleingroepstudie en die 8 weke DVD studie "Ontdek God se Manier om Geld te Hanteer" is bykans 600 mense reeds hierdie jaar bereik, waarvoor ons die Here baie dankbaar is!
Elke mens is vir die Here baie belangrik en kosbaar. Hy het vir elkeen met `n unieke ontwerp, persoonlikheid en vir `n spesifieke doel op aarde geskep.
Met Career Direct het die Here vir ons `n kragtige instrument in die hand gegee wat ons in staat stel om individue sorgvuldig te toets vir loopbaan keuses. Sodoende kan ons hulle help om uit te vind wie hulle regtig is en wat hulle kan (en wil) doen hier op aarde.
Kinders vind veral baie baat met hulle aanvanklike vakkeuses in Gr. 9 en ook later in hulle skoolloopbane met studierigtingkeuses en loopbaankeuses.
Uit die Crown kantoor het ons hierdie jaar sover 29 konsultante opgelei en het ons al meer as 100 aktiewe konsultante regoor die land. Ons het sopas 14 konsultante in Johannesburg opgelei en wat verblydend is, is die feit dat 12 van die 14 onderwysers was wat 5 skole verteenwoordig het. Skoolhoofde en onderwysers begin al meer die waarde van Career Direct as voorligtings instrument vir sinvolle toekomsbesluitneming vir kinders gebruik.
Vir meer informasie oor Career Direct:
Kliek hier om meer oor hierdie pakket uit te vind...
Weereens baie dankie aan ons donateurs wat ons so getrou bystaan met hulle maandelikse bydraes en diegene wat gereeld vir ons bid. Ook vir die mense wat ons so getrou help as kleingroepleiers en fasiliteerders, Career Direct konsultante en almal wat `n bydrae maak in die veld. Baie dankie!
Wees verseker u dra by tot die vele getuienisse van mense se lewens wat aangeraak en verander word. Dankie vir ons Hemelse Vader se hand wat Hy oor elkeen van ons hou.
Indien u op enige manier by Crown betrokke wil raak kan u met ons kontak maak by : info@crown.org.za of 021 975 0226